হায়রে মানুষ রঙ্গীন ফানুস

**হায়রে মানুষ রঙিন ফানুস** ১৯৮২ সালে বাংলাদেশের জাতীয় চলচ্চিত্র পুরস্কার প্রাপ্ত ছায়াছবি "*[[বড় ভালো লোক ছিল]]*" চলচ্চিত্রের একটি সঙ্গীত। ধীর-লয়ের এই মরমী সংগীতের গীতিকার ছিলেন খ্যাতনামা সাহিত্যিক সৈয়দ শামসুল হক। আলম খানের সুর ও সংগীত আয়োজনে এই গানে কণ্ঠ দেন এন্ড্রু কিশোর। চলচ্চিত্রে এই গানের সঙ্গে ঠোঁট মেলান অভিনেতা আনোয়ার হোসেন। এই গানের দৃশ্যায়নে প্রবীর মিত্রও ছিলেন। গানটির গীতি কতিপয় দেশি বাংলা শব্দ ব্যবহারের জন্য আলোচিত। এই গানটির সঙ্গীতায়োজন ও কণ্ঠদানের জন্য আলম খান এবং এন্ড্রু কিশোর জাতীয় চলচ্চিত্র পুরস্কার অর্জন করেন।

## পটভূমি ও বিশেষত্ব

### পটভূমি
*"বড় ভালো লোক ছিল"* চলচ্চিত্রটির প্রযোজনা প্রতিষ্ঠান "*শাওন সাগর*"-এর চিত্র পরিচালক মোহাম্মদ মহিউদ্দিন এই চলচ্চিত্রের চিত্রনাট্য লেখার জন্য সৈয়দ শামসুল হক এবং সংগীত পরিচালনার জন্য আলম খানকে মনোনীত করেন। সৈয়দ শামসুল হক এই চলচ্চিত্রের গীতিকার হতে আগ্রহী ছিলেন না। চিত্রনাট্যের সাথে গানগুলোর প্রাসঙ্গিকতা বজায় রাখার জন্য মোহাম্মদ মহিউদ্দিনের অনুরোধে সৈয়দ শামসুল হক এই চলচ্চিত্রের জন্য "হায়রে মানুষ রঙ্গীন মানুষ" সহ সকল গান লিখেছিলেন।

### বিশেষত্ব
মানব জীবনের অবধারিত পরিণতি এই গানের মুখ্য বিষয়। গীতি রচনা করার ক্ষেত্রে  সৈয়দ শামসুল হক রবীন্দ্র সঙ্গীত ও নজরুল গীতিতে ব্যবহার হয়নি, এমন শব্দ ব্যবহার করেছেন। গানের কথায় বাংলাদেশের লোকজ শব্দকে প্রাধান্য দেয়া হয়েছে। এই গানের মাধ্যমে 'হুঁশ', 'ঠুশ', 'ফুশ', 'ভুস'-এর মত দেশী বাংলা শব্দগুলোকে কাব্যরূপ দেয়া হয়েছে। গীতিকার পুলক বন্দ্যোপাধ্যায় ও গৌরীপ্রসন্ন মজুমদার বাংলা গানের গীতি নিয়ে গবেষণা করতেন, তাদের পর্যবেক্ষণে 'হুঁশ', 'ঠুশ', 'ফুশ', 'ভুস'-শব্দগুলো বাংলা গানে ইতোপূর্বে ব্যবহার হয় নি।

## সুর আরোপ
*[[ওরে নীল দরিয়া আমায় দে রে দে ছাড়িয়া|ওরে নীল দরিয়া]]* গানের মত, এই গানেও দুই ধাপে সুর আরোপ করা হয়েছিল। সৈয়দ শামসুল হক এই গানটি চলচ্চিত্রের সবচেয়ে গুরুত্বপূর্ণ গান বিবেচনায় প্রাথমিকভাবে এই গানের প্রথম চার লাইন একটি চিরকুটে লিখে এই গানের গায়ক এন্ড্রু কিশোরের উপস্থিতিতে সুরকার আলম খানকে দিয়েছিলেন। আলম খান গানের মুখের জন্য ত্রিশ থেকে চল্লিশ বার পরীক্ষামূলক সুর আরোপের পর বর্তমান সুর মনোনীত করেন। এই গানের মুখ্য সুর করতে আলম খানের তিন মাস সময় লেগেছিল। প্রথম চার লাইন বা মুখরার সুর, সৈয়দ শামসুল হকের পছন্দ হওয়ার পর এই গানের অবশিষ্ট অন্তরা আলম খানকে সুরারোপের জন্য সরবরাহ করেছিলেন। মগবাজারের শ্রুতি রেকর্ডিং স্টুডিওতে এই গানের রেকর্ড করা হয়েছিল।

## মুক্তিলাভ
১৯৮২ সালে গানটি চলচ্চিত্রের অংশ হিসেবে বাংলাদেশের বিভিন্ন প্রেক্ষাগৃহে মুক্তি পায়। চলচ্চিত্র মুক্তির ছত্রিশ বছর  পর গানটি  জি-সিরিজের ব্যানারে তাদের 'অফিসিয়াল' ইউটিউব চ্যানেলে ৫ এপ্রিল,২০১৮ তারিখে অবমুক্ত করা হয়।

## জনপ্রিয়তা ও স্বীকৃতি

মুক্তির পর এই ছায়াছবির সব গান জনপ্রিয় হয়েছিল, তবে এই গানটি সবচেয়ে জনপ্রিয় হয়। এই গানের জাতীয় পুরস্কার পাওয়া নিয়ে সৈয়দ শামসুল হক ভবিষ্যদ্বাণী করেছিলেন। আলম খান এই চলচ্চিত্রের গানে সুর ও সঙ্গীত পরিচালনার জন্য ১৯৮২ সালে *শ্রেষ্ঠ সংগীত পরিচালক*  ও  গায়ক এন্ড্রু কিশোর *শ্রেষ্ঠ গায়ক*  বিভাগে জাতীয় চলচ্চিত্র পুরস্কার জয় করেন। **এন্ড্রু কিশোরের জন্য এটি ছিল প্রথম জাতীয় পুরস্কার।**

বাংলাদেশ টেলিভিশনের ছায়াছবির গানের অনুষ্ঠান ও বাংলাদেশ বেতারে এই গান নিয়মিত প্রচার হয়েছে। সম্প্রচার টেলিভিশনের যুগে এই গান নতুন করে বিভিন্ন আপাতবাস্তব টেলিভিশন অনুষ্ঠানে পরিবেশন করা হয়েছে। জনপ্রিয়তার নিরিখে নতুন প্রজন্মের গায়ক গায়িকারা এই গান নতুন করে পরিবেশন করেছেন। এছাড়া এই গান নিয়ে নৃত্য পরিবেশনের উদাহরণ রয়েছে।

## পুনরুৎপাদন

* ২০০৫-এ গানটি সাউন্ডটেকের প্রযোজনায়, ডিজে মোর্তাজার সংগীত পরিচালনায় 'রঙিন মানুষ'-নামক এ্যালবামে নতুন করে প্রকাশিত হয়। এই সংস্করণে পান্থ কানাই কণ্ঠ দেন।
* ২৩ আগস্ট, ২০১৬-তে  গান বাংলা নামক বাংলাদেশি সম্প্রচার টেলিভিশন নেটওয়ার্কের 'উইন্ড অব চেঞ্জ' নামক সংগীতানুষ্ঠানের জন্য এই গানের মূল গীতি ঠিক রেখে সংগীত পরিচালক কৌশিক হোসেন তাপস নতুন করে সংগীত পরিচালনা করেন। মূল গানের গায়ক এন্ড্রু কিশোর এই সংস্করণেও কণ্ঠ দেন। এই সংস্করণে মূল কণ্ঠের নেপথ্যে কোরাস ব্যবহার করা হয়। বাংলাদেশ চলচ্চিত্র উন্নয়ন কর্পোরেশনে এই সংস্করণের দৃশ্য ধারণ করা হয়। গানের রেকর্ডিংয়ে বারো জন বিদেশি  বাদ্যযন্ত্র শিল্পী অংশগ্রহণ করেন। এই সংস্করণটি ১৪ সেপ্টেম্বর, ২০১৬ তারিখে গান বাংলা টেলিভিশনের 'অফিসিয়াল' ইউটিউব চ্যানেলে অবমুক্ত করা হয়।

## আরও দেখুন
* তুমি কি দেখেছ কভু জীবনের পরাজয়
* ওরে নীল দরিয়া আমায় দে রে দে ছাড়িয়া
* ডাকে পাখি খোল আঁখি দেখ সোনালি আকাশ
* আছেন আমার মোক্তার আছেন আমার ব্যারিস্টার
* আমি তোমার (মনের ভেতর) একবার ঘুরে আসতে চাই

## তথ্যসূত্র

## বহিঃসংযোগ

* হায়রে মানুষ রঙ্গীন ফানুস গানের পূর্ণ গীতি 
* হায়রে মানুষ রঙ্গীন ফানুস গান নিয়ে সুরকার আলম খানের সাক্ষাৎকার

বিষয়শ্রেণী:বাংলা ভাষার গান
বিষয়শ্রেণী:বাংলা চলচ্চিত্রের গান
বিষয়শ্রেণী:বাংলাদেশী সঙ্গীত
বিষয়শ্রেণী:১৯৮২-এর গান
বিষয়শ্রেণী:চলচ্চিত্রের গান
বিষয়শ্রেণী:এন্ড্রু কিশোরের গান